KIRJALLINEN KYSYMYS E-0721/00 esittäjä(t): María Sornosa Martínez (PSE) komissiolle. Espanjassa sijaitsevan Segura-joen vakava pilaantuminen.



Virallinen lehti nro 026 E , 26/01/2001 s. 0096 - 0097



KIRJALLINEN KYSYMYS E-0721/00 esittäjä(t): María Sornosa Martínez (PSE) komissiolle (17. maaliskuuta 2000) Aihe: Espanjassa sijaitsevan Segura-joen vakava pilaantuminen Espanjalaisen Segura-joen tila osoittautui huonoksi aina Murciasta joen suulle asti vuonna 1998 tehdyssä tutkimuksessa, jossa näytteitä otettiin 13 eri kohdasta. Joen veteen on liuennut erittäin myrkyllisiä metalleja ja aineita. Tämän tutkimuksen, jonka on tehnyt Orihuelan yliopiston (Alicante) kemiallisen maaperätutkimuksen laitos (División de Edafología Química y Agrícola), johtopäätöksiä täydentää Murcian yliopiston ympäristöbiologi Julia Martínez Fernándezin tekemä äskettäinen tutkimus, jonka julkisti Comisión Pro Río de Orihuela. Tutkimuksessa vahvistetaan, että Seguran vesi ei kelpaa edes maatalouskäyttöön. Joen vedestä mitattu kadmiumin pitoisuus ylittää huolestuttavasti yhteisön ja Espanjan lainsäädännössä sallitut enimmäismäärät (176 mikrogrammaa, kun sallittu määrä on 5 mikrogrammaa). Komissio pyysi aikoinaan vesianalyysin päättääkseen nostetaanko Espanjaa vastaan kanne Euroopan tuomioistuimessa. Silti tämän vakavan ympäristöongelman ratkaiseminen on osoittautumassa erittäin pitkäksi prosessiksi. Lisäksi on otettava huomioon, että yhdyskuntajätevesien keräily- ja käsittelyjärjestelmien käyttöönottamiselle asetettu määräaika päättyi 31. joulukuuta 1999. Koska Segura-joki kaipaa nopeita ratkaisuja ja koska ajan mittaan joen veden toksisuus kasvaa, olen jo puuttunut tilanteeseen syyskuussa 1997 (kysymys E-2683/97)(1) ja kesäkuussa 1998 (E-1906/98)(2) sekä viime vuoden maaliskuussa (johon kysymykseen ei vastattu). Voiko komissio ilmoittaa, miten sen tutkimukset Segura-joen vakavasta ympäristöongelmasta ovat edenneet? Onko komissio toteuttanut toimia Espanjaa vastaan Euroopan tuomioistuimessa tämän asian johdosta? Katsooko komissio, että Espanjan viranomaisten suunnittelemien kuntiin sijoitettavien puhdistuslaitosten lukumäärä on riittävä joen täydellisen puhtauden takaamiseksi? Aikooko komissio vaatia Espanjan viranomaisilta, että puhdistetaan myös joen rannoilla olevien teollisuuslaitosten jätevedet, jotka johdetaan suoraan jokeen? (1) EYVL C 117, 16.4.1998, s. 44. (2) EYVL C 13, 18.1.1999, s. 115. Margot Wallströmin komission puolesta antama vastaus (14. huhtikuuta 2000) Kun tarkastellaan vaarallisten aineiden aiheuttamaa veden pilaantumista yleensä, komissio on tietoinen niistä ongelmista, joita Espanjalla on tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun neuvoston direktiivin 76/464/ETY(1) täytäntöönpanossa. On huomattava, että komissio käynnisti rikkomisesta johtuvan menettelyn Espanjaa vastaan EY:n perustamissopimuksen 226 artiklan (entinen 169 artikla) mukaisesti. Euroopan yhteisöjen tuomioistuin antoi asiasta tuomion(2), jonka mukaan Espanja ei ole toteuttanut ohjelmia, joilla on tarkoitus vähentää tiettyjen direktiivin 76/464/ETY liitteessä olevassa luettelossa II mainittujen vaarallisten aineiden aiheuttamaa vesien pilaantumista. Ohjelmista on säädetty edellä mainitun direktiivin 7 artiklassa. On myös otettava huomioon, että komissio on aloittanut rikkomisesta johtuvan menettelyn Espanjaa vastaan, koska se ei ole soveltanut direktiivin 76/464/ETY säännöksiä. Nämä rikkomukset koskevat muita pilaantumiseen liittyviä ongelmia, joita on tuotu esille valituksissa ja parlamentin kysymyksissä. Segura-joen pilaantuminen kuuluu tähän menettelyyn ja komissio onkin lähettänyt Espanjalle asiasta perustellun lausunnon. Komissio tutustuisi mielellään niihin Segura-joen nykyistä tilaa koskeviin tutkimuksiin, joihin arvoisa parlamentin jäsen viittaa. Kun nämä lisätiedot on tutkittu, voidaan niitä mahdollisesti käyttää asiaa tukevina todisteina. Komissio tutkii parhaillaan niitä valuma-alueita koskevia suunnitelmia, jotka Espanjan viranomaiset toimittivat Euroopan yhteisöjen tuomioistuimen annettua edellä mainitun tuomionsa. Suunnitelmista käy selville, että kyseessä olevien sisämaan vesien osalta on tehty pilaantumisen vähentämistä koskevia ohjelmia. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(3) osalta voidaan todeta, että niissä taajamissa, joiden asukasvastineluku (avl) on yli 15 000 (asukasvastineluku on mittayksikkö, joka vasta keskimäärin henkeä kohden tuotetun päivittäisen orgaanisen kuormituksen määrää) ja jotka laskevat yhdyskuntajätevetensä Segura-jokeen, on oltava jätevesien viemäröintijärjestelmä 31.12.2000 mennessä. Niiden taajamien osalta, joiden asukasvastineluku on 2 00015 000, määräaika on 31.12.2005. Komissio tarkastaa ensi vuoden alussa, onko näitä vaatimuksia noudatettu suurimpien taajamien osalta. Teollisuuden jätevesien osalta neuvoston direktiivissä 76/464/ETY on selkeä velvoite, jonka mukaan luetteloissa I ja II mainittuja aineita sisältäville päästöille on saatava viranomaisten ennakkolupa. Lisäksi direktiivissä edellytetään, että teollisuuden jätevedet on puhdistettava, mikäli päästöraja-arvot ylittävät veden laatutavoitteissa mainitut raja-arvot. Perustamissopimusten valvojana komissio toteuttaa kaikki tarvittavat toimenpiteet käytettävissä olevien keinojen avulla varmistaakseen, että yhteisön lainsäädäntöä noudatetaan kyseisessä tapauksessa. (1) EYVL L 129, 18.5.1976. (2) Asia C-214/96, tuomio 25.11.1998. (3) EYVL L 135, 30.5.1991.